
Mon era înfrînt. 

Prăbuşit pe podea, definitiv. 

Sala se golise demult, dar el încă zăcea acolo, între durere şi ruşine, furie şi 
disperare. Un Pompei căzut sub lava înfrîngerii. 

— Eşti un luptător bun, domnule Solomon! Se auzi deodată. Ai putea fi, 
însă, cel mai bun... pariez. 

Se ridică automat. În sală, printre rîndurile de fotolii goale, înainta un 
necunoscut. 

— Cine eşti? Îl chestionă ştergîndu-se cu prosopul abandonului. 

Străinul rise ascuţit, neuman aproape. 

— Valentino. Ramsey Valentino, ieşi el la lumină, dacă asta îți convine. 

Îl privi de sus pînă jos - o distanţă nu prea mare, ţinînd cont că era 
aproape pitic. Avea favoriți stufoşi, o pălărie înaltă şi parcă venea direct din 
secolul trecut. 

— Şi ce vrei? Se întoarse căutîndu-şi halatul. 

— Impresarul dumitale te-a părăsit, îi admiră Ramsey spatele lat. 

— Înî. Meritam. Mauser m-a învins. 

— Nu Mauser. 

Se întoarse. Piticul începea să devină ciudat. 

— Nu Mauser, zimbi acesta. Miîinile lui. 


Berea era atit de rece că abia bău primul pahar. De fapt, îi uitase gustul. 

— El nu mă lăsa. 

— Nu-ţi fă griji, se întrerupse piticul din sporovăială. Nici Mauser nu e un 
sfint. 

— Mă rog... 

— Contează şi asta, să ţii regim, chestii-socoteli, dar antrenamentul special 
e totul. Eu îți spun că... 

— Hai noroc!... Oricum sînt un ratat. 

— Te rog să mă asculți. Am o metodă nouă de antrenament. Adică, ce spun 
eu, nouă!... e, de fapt, foarte veche! 

— Ce zici acolo, nouă, dar foarte veche, te-ai îmbătat înaintea mea?! 

— În India, acum 4000 de ani... 


— Dar mai dai un rînd?... 

— Ascultă-mă ce-ţi zic! Despre metodă e vorba! 

— Hai noroc! 

Piticul îl apucă de guler băgîndu-i o hirtie sub nas. 

— Semnează asta. 

— Ce e? Av]... Ce zice? 

— Că sînt noul tău impresar. Îmi dai 50%! 

— Smith îmi lua douăş'cinci!... Hic! 

— Din mici ciîştiguri la meciurile mici!... Cu mine îl vei învinge pe Mauser! 
Şi pe alţii! Vei pleca din oraşul ăsta infect! Vei lupta în Ligă! Te duc la Londra! Vei 
fi cel mai bun... cel mai bogat! 

— ... voi fi cel mai beat... 

— Semnează! 

Solomon întinse mîna după alt pahar. Şi semnă. 


Şi nu avu de regretat. După primul meci chiar, la nici două săptămîni, ieşi 
învingător. Nu apăru nicăieri vreo ştire, deşi Ramsey căută ore întregi în ziarul 
local. 

— De miine începem antrenamentele! Se opri el, nervos. 

— Credeam că am şi început, căscă Mon trosnindu-şi oasele. În viața mea 
n-am ridicat atitea greutăți. 

— Asta a fost ca să te aduc pe linia de plutire! Aproape că se răsti Ramsey. 
Din acest moment nu mai ridici nimic! 

Solomon făcu ochii mari. 

— Nici măcar o căldare cu apă! În ring nu te lupţi cu aşa ceva! Nu cu aşa 
ceva trebuie învăţat corpul tău! În ring te lupţi cu corpuri! Asta îţi trebuie pentru 
antrenament!... 

— Corpuri. Adu-mi tu corpuri..., se întinse uriaşul. 

— Nu-ţi aduc nimic! Ţipă Ramsey. 

— Şi de ce ţipi?! 

Piticul se opri transpirat. 

— De încîntare, şopti el răguşit. 

Faţa îi radia o lumină ciudată. 

— De bucurie, repetă. 


Big Solomon înjură. Tricoul adversarului nu îl încăpea. 

— Uite ce braț ai! Exclamă Ramsey înfigîndu-i ghearele în carne. Cite mai 
sînt la fel în oraş? 

— Eu ştiu?!... Cred că nici unul. 

Piticul chițăi mulțumit. 

— Eşti prost. Mai e unul. 

— Ăă?... Al cui? Făcu uriaşul provocat. 

— Tot al tău... Braţțul stîng, orbule! 

Mon îşi privi contrariat cele două membre musculoase. Erau la fel, din 
umeri pînă în virful degetelor. Deodată începu să ridă. 

— Ha-ha! Aşa e! Ha-ha! Amîndouă sînt ale mele! Ale mele, ha-ha!... 

Ramsey zimbi scurt şi ieşi din încăpere. 

— Asta rămîne de văzut, şopti el închizînd încet uşa. 


Cu banii luaţi la prima victorie abia îşi plătiră chiria din urmă. Cămăruța 
era întunecată şi urît mirositoare, iar mobila se rezuma numai la două paturi de 
campanie identice, prea mici pentru Solomon şi prea mari pentru Valentino. 

Acum însă, acesta din urmă mai adusese ceva în încăpere. Big Mon nu-şi 
putu da seama despre ce e vorba. O draperie murdară acoperea un fel de cutie 
sau mai degrabă o masă. Înghiţi în sec. 

— Un luptător bun trebuie să progreseze mereu, începu Ramsey lecţia. 
Uite, să zicem că eu îți aduc un tip mai tare... 

— Adu-mi, mirii Mon, să vezi ce fac cu el! 

— Mă laşi să termin? Îl aşeză piticul la loc. Spuneam că tu, cu progresele 
tale, l-ai învinge repede şi pe ăsta. Te-ai antrena, ai deveni mai puternic... 


— Da' dacă s-ar antrena şi tipu'? 


Se scarpină uriaşul. Ramsey îl mîngiie condescendent. 

— Unul tot ar fi mai bun. 

— Adică eu, zimbi Mon fericit. 

— Tu, tu, aprobă stăpînul. 

Luă o cretă şi începu să mizgălească peretele negru de fum. 

— Cu puţin noroc şi ceva genetică, poți progresa mereu învingîndu-ți 
adversarii unul cîte unul. Ba, mai mult, fiecare învins îți va da mai multă putere, 
încredere şi curaj pentru următorul. 

Trase o linie deasupra semnelor neînțelese. 

— Asta ştii ce înseamnă?... La un moment dat te vei plafona. Şi încă n-ar fi 
o problemă, dacă plafonul ar fi suficient de sus încît să fie deasupra tuturor. Dar 
chiar şi aşa, el nu se va menţine prea mult. O zi fără progres nu înseamnă să stai 
pe loc, înseamnă un pas înapoi. Obişnuit cu o asemenea stare, fie ea şi maximă, 
corpul devine imun la solicitări şi pe ansamblul său, începe un proces inerent, 
dacă nu de atrofiere musculară, cel puţin de apatie musculară. Ceea ce e cam tot 
acelaşi lucru. 

— Adică? 

— Adică, după un timp, cineva mai slab decît tine, dar aflat în plin avînt, te 
va doboriî. Ramsey desenă un cerc pe care-l tăie în două. 

— Aici intervine ceea ce-ţi spuneam ieri despre corpuri. Îţi trebuie un corp, 
un adversar permanent, cineva care să te învingă mereu şi pe care să-l înfrîngi 
totdeauna... Eu ţi l-am găsit. 

— Da? Se încorda Mon. Cine e? 

Privi spre uşă, apoi spre cutia misterioasă. 

— Eşti chiar tu. 

Uriaşul se gîndi aproape două minute, apoi zimbi. 

— N-am înțeles. 

Ramsey îl bătu pe umăr, protector. 

— În India, acum 4000 de ani... 

Big Mon îl privea atent, drept în gură. N-avea sens să-i țină un curs de 
istorie, regretă Ramsey. 

— Acesta e aparatul! Şi trase draperia la o parte. Aşează-te în fotoliu. 

Aproape că se scufundă în el. Două bare metalice i se închiseră deasupra, 
în vreme ce mîinile, ieşite în față şi puţin în sus, erau strînse bine de nişte corzi 
subțiri. Părea un bebeluş gigantic cerşind mecanic biberonul plin. 

— Asta da antrenament, spumegă Mon. După ce ies de aici te sugrum cu 
mîinile mele... 

— Ale tale?! Hohoti piticul, ca un vrăjitor. 

Şi i le acoperi cu o pînză neagră, din umeri pînă în virfurile degetelor. 

Nu simţea nimic, nu vedea nimic, nu auzea... Nici nu ştia ce se întîmplă cu 
mîinile lui... în două luni cîştigă patru meciuri. Aproape cu ochii închişi, glumea 


un ziarist pe prima pagină. Citind asta însă, Ramsey nu zimbi; ştia că, într-un 
fel, chiar aşa era. 


Nu-i dăduse încă nici o explicație. Dar, după ce intrară în Ligă, la primul 
antrenament îi spuse clar: 

— De azi nu mai folosim asta. 

Şi aruncă pinza sfişiată. 

— Înseamnă că am să le văd?... 

— De fapt, ele te vor vedea pe tine... 

Solomon clipi buimăcit, însă altceva nu mai află. Şi le văzu. 

Le văzu ridicîndu-se brusc, umflindu-se şi încordindu-se. Încovoiate, 
crispate. Se repezeau una spre alta, zgirieturile plouau. O priză, apoi o răsucire... 
Mon ţipă de plăcere — erau pline de sînge. 

Din cînd în cînd însă, mîinile se opreau. Atunci Ramsey le biciuia şi țipa la 
el să nu cedeze, ce să nu cedeze că era imobilizat, ele se luptau, doar ele, mîinile 
lui. 

— A fost binişor, îi desfăcu piticul chingile. Braţele îi căzură inerte. 

Le privi cu venerație. Luptaseră superb, mai bine decît în ring. 

— Asta şi vreau, înţelegi, să conştientizezi acum şi să subconştientizezi 
atunci, în timpul meciului, să le laşi să lupte... Stai, ce faci?! 

Mon rămase cu prosopul în aer. 

— Vroiam să mă şterg de singe. 

— Cu Jenny pe Betty?!... Vreau să spun, cu stinga pe dreapta?! 

— Dar ce-are?! 

— De cite ori te-a şters pe tine Mauser? Sau tu pe Thyron? 

— Asta e altceva... 

— Nu e deloc altceva! E acelaşi lucru! Miîinile tale sînt rivale! 

— Sînt?! Se miră Mon sincer. Dar în timpul meciului nu formează o echipă, 
eu aşa credeam... 

— Să nu mai crezi nimic!... Nici atunci şi nici acum ele nu sînt o echipă! 
Sînt rivale... Trebuie să înţelegi că numai antagonismul ăsta le poate duce la 
progres! 

— Bine, am înţeles... 

— Încă n-am terminat! Îl apucă de mîna stingă. 


— Ea e Jenny. 

— Îmi pare bine, încercă Mon să ridă. Dar nu reuşi, îşi aduse aminte de 
linţoliul negru sub care mîinile se sfişiau, în vreme ce el nu simțea nimic. 

— Ea e Betty, îi arătă Ramsey braţul celălalt. 

— Mai bine le botezai Cain şi Abel. 

— Dacă le botezam astfel rămineai ciung. Abel era prea prost. 

— Acum pot să mă bandajez? 

— Nu! Lasă-le aşa!... 

— Dar mă doare! 

— Nu trebuie să te doară! Îl apucă piticul de umeri zgâlțiindu-l surprinzător 
de puternic. Nu pe tine trebuie să te doară! 


Peste o săptămînă cîştigă primul meci în Ligă. Deja se vorbea despre el. 

— Nu asculta gogoşi! Îl trase Ramsey afară din sala de conferinţe. Încă nu 
eşti suficient de bun; Ozborne te-ar face praf imediat! 

— Nu cred! Miîrîi Solomon. De ce nu mă laşi să-ţi arăt?!... Acceptă partida, 
o să luăm bani grei... 

— O s-o accept. O s-o accept! Se urcă Ramsey primul în limuzină. Toate la 
timpul lor... Şi nu te mai făli atît: nu uita, tu nu ai ce să-mi arăţi mie! 

La hotel merseră direct în sala de antrenament rezervată numai pentru ei. 

— Aici e vopsea roşie, aici galbenă..., veni piticul cu două borcane. 

— Văd, zise Big Mon. 

— E foarte bună, special pentru pielea ta. Ţine oricît şi se curăță uşor cu 
lichidul ăsta. 

— Ce naiba vrei să-mi faci?! 

Se dădu înapoi uriaşul. 

— Numai mîinile. Le vopsim diferit. 

Apoi îşi lăsă unghii mari. De fapt, numai lui Jenny. 

Betty fu bătută crîncen, sfişiată la sînge. Mina stingă se retrase încet, 
victorioasă, umflindu-şi mindră bicepsul rotund. Unghiile ascuţite sclipeau 
sîingerii şi bucăți mici de came atirnau în virfurile lor. Se refăceau cu iuțeală 
fiindcă, după noul sistem, sîngele aducea aproape toată hrana în ele. 

La următorul antrenament, Betty se răzbună cumplit. Ramsey acceptă cu 
greu că Solomon nu-şi strecurase în mod conştient stiletul în minecă. Dar se 


bucură, de fapt, că independența miinilor creştea... 

— Îţi vei reveni, nu te teme! 

O bandaja el atent pe Jenny, mingiindu-i bicepsul sfirtecat. 

Atunci, pentru prima oară, ghearele țişniră... Dar piticul se feri, agil şi, 
chicotind malefic, ieşi din încăpere sub privirile uimite ale lui Solomon. 

A doua zi îi luă pulsul. Nici lui nu-i venea să creadă... Apoi tensiunea; şi ea 
era diferită la cele două miîini. 

Luna părea o monedă uriaşă, de aur, muşcată într-o parte de colții unui 
vînzător suspicios. Ramsey se întrebă pentru a suta oară dacă petele alea mari 
nu-i micşorează valoarea. 

Atunci auzi din nou zgomotul acela straniu, ca un sîsîit. Era mai clar şi 
venea din camera alăturată. 

Se strecură uşor; deschise uşa grea. 

Pentru cîteva clipe nimic nu-i atrase atenția. Vastul dormitor părea o 
grădină antediluviană în care toți monştrii dorm. Covorul uriaş era presărat de 
obiectele preferate ale lui Mon; mingi, păpuşi, trenulețe ce alcătuiau parcă un 
straniu osuar marțian... 

Un pian enorm cumpărat pe bani grei la o licitație dură. Un tablou 
inestimabil pus direct pe jos şi în care piticul calcă îngrozit. Cîteva abecedare 
colorate silențios de stăpinul lor. Tava cu ultima masă, plină de resturi, pe care 
Mon nu îngăduise să o ia cineva... 

Se îndreptă direct spre pat. De acolo venea răsuflarea grea, caldă, a 
gigantului cu inimă de copil. Pe deasupra corpului învelit luna proiectase 
chenarul ferestrelor enorme. Peretele devenise, panoramic, un ecran deocamdată 
gol. O pasăre trecu grăbită prin dreptul lunii aproape pline şi amprenta ei neagră 
fulgeră o clipă în dreptunghiul de lumină. Şi atunci... sîsîitul. 

Ramsey se plecă brusc lingă tunelul unui tren răsturnat. O mişcare... Erau 
ele. Erau mîinile. 

Ar fi vrut să iasă din ascunzătoare, dar nu mai avea cum. Îngrozit, abia 
respiriînd, urmări de la doi paşi spectacolul grotesc... 

Jenny se ridicase dreaptă ca o cobră flămindă. Pumnul i se țuguiase, cu 
degetele într-o parte, clămpănind încet... Unghiile subțiri se întrețeseau ca nişte 
colți-ace în cel mai hidos maxilar. 

Din locul unde era, putu vedea clar, cu sufletul la gură, cum Betty se 
tirăşte vicleană în jurul corpului adormit. Cînd şi cînd, se oprea ciulindu-şi 
degetul mare ca pe un periscop. Deodată se înălță... Jenny era însă pregătită. Se 
ciocniră, îşi trosniră degetele. Se ciupiră plecindu-se una pe sub alta, se loviră 
dureros cu cantul palmei. 

Abia suflind, de parcă el s-ar fi luptat, Ramsey urmărea ameţit oribilul 
măcel. Acolo erau mîinile şi ele se luptau zadarnic, prăpădindu-şi energia, riscînd 
o entorsă ori poate şi mai rău... Aşa ceva nu se face! Vru să strige. Asta, numai în 


ring! Voi nu luptaţi pentru voi, luptaţi pentru mine! 

Dar nu avu curaj nici măcar să clipească. 

„„„ Păreau doi dinozauri. Doi Thyranozauri. Umbrele înalte, proiectate pe 
perete, deasupra patului, se încolăceau ca două gituri lungi cu căpățini 
cuirasate... Două degete păreau membrele superioare, atrofiate, iar celelalte trei 
întruchipau mandibulele feroce. Coatele se lăsau pe o parte tirind bicepşii 
bombaţi ca nişte burți prea pline, răsfrinte, sprijinite în cozile-umeri... 

Un jet de singe îl stropi în ochi. Doamne, se gîndi piticul, de nu şi-ar tăia 
venele! 

Iar Solomon, torturatul, cu chipul ca de ceară în lumina sepulcrală, părea 
împietrit, un suflet damnat. 


Mănuşile de lină se dovediră eficiente. La început comandară de fier, cum 
văzuse Mon într-un film cu ninja. Apoi de plastic... De fapt, chiar şi cele din lină 
mai veche de cîteva săptămîni nu erau bune; trebuiau să fie proaspete. 

— Să vezi cum se pitea fiecare după cap şi tremura acolo epuizată, pînă se 
refăcea! Îi povestea Ramsey în vreme ce el stătea cu mîinile într-un lighean cu 
apă rece, după o nouă noapte cu peripeții. 

Ligheanul era plin de peşti vii şi, din cînd în cînd, cîte unul se ridica la 
suprafaţă cu burta în sus şi capul zdrobit; apa se înroşise. 

— Spune, Ramsey, că povesteşti frumos, îi sorbea Mon cuvintele tremuriînd 
de încîntare. 

— Aşa... Cealaltă, se învirtea furioasă, încerca să atace, dar nu se putea 
apropia de cap, cu toate că, mai tirziu, îi venea ei rindul să se apere în umbra 
lui... Hei! M-ai stropit!... 

— Cred că a fost Betty... 


Îl învinse pe Ozborne. Era cel mai bun. Toată Liga îl venera. 

— Big Solomon? Zimbi bărbatul în loden. V-am văzut la meciuri. 

Era însoțit de doi poliţişti. 

— Atunci de ce mai întrebi? 

— Sînt Marcrowi, Inspector de Poliţie, Scotland Yard! 

Se legitimă acesta. 

— Şi ce vrei? 

— Pot să intru? 

— Nu, se aşeză Mon în uşă. Impresarul meu nu-i aici. 

— Ăă... Tocmai despre el e vorba, încercă Marcrowi să privească în 
încăpere. 

— A făcut ceva?... V-am spus că nu-i aici. 

— Păi, ştim. E la morgă. 

Solomon încuviință din cap; abia apoi realiză ce auzise. 

— E mort, îl asigură inspectorul. 

Uriaşul se prăbuşi într-un fotoliu. Cei trei intrară timizi. 

— A fost găsit la marginea oraşului, într-o grămadă de gunoi, îl privi în 
ochi. 

— Ştrangulat, preciză Marcrowi. 

Îi venea să plîngă. Ramsey, bietul Ramsey! 

— Avem afară un martor care l-a văzut pe ucigaş. 

— L-a văzut..., se ridică Mon transfigurat. 

— Adică pe cel care l-a dus acolo. Dar noi bănuim că acela e ucigaşul. 
Corney, se întoarse spre unul din poliţişti, adu-o încoa! 

Era o fată. Cînd îl zări pe Solomon, se albi. 

— E... E el, îl arătă tremurind. Uriaşul o asculta prostit, încuviințind din 
cap aproape fără să-şi de-a seama. 

— L-a adus aşa ciudat... îl ţinea deasupra, nu la spate sau pe umeri. Îl 
ținea în miini, drept şi cu mîinile l-a mai sugrumat odată înainte de a-l azvirli... 

Abia atunci sări în picioare. 

— Domnule Solomon, sînteți arestat pentru crimă. 

— Nu... Nu vreau..., biiguia ca un nebun, îl duceau încet, cu teamă, prin 
culoarele închisorii. 

— Nu eu..., încercă să se oprească. Aproape că-l azvirliră înăuntru, cu 
uşurare, închizînd uşa în urma lui. 

— O să aştepţi niţel pină-ţi vine avocatul... 

— Nu... Nuuu! Prinse brusc puteri. Nu mă lăsați cu ele... şi începu să 
plingă. Doamne, nuuu! 

Răcni el din adîncul creierului înfricoşat. Miîinile îi ieşiseră printre gratii 
implorind parşive milă de nicăieri. Se întoarseră apoi una spre alta, clămpănind 
viclene şi sisiitul morții se îndreptă spre el... 

Le privi, pentru ultima oară. Un urlet prelung, de durere şi groază, umplu 
coridoarele. 

Îl vor ucide. Îl vor ucide şi, abia apoi, în sfirşit, pe viaţă şi pe moarte, se vor 
lupta între ele. 

